1993L0023 — SK — 20.11.2003 — 002.001

Tento dokument slúži čisto na potrebu dokumentácie a inštitúcie nenesú nijakú zodpovednosť za jeho obsah

Zmenené a doplnené:





Zmenené a doplnené:









▼B

SMERNICA RADY 93/23/EHS

z 1. júna 1993

o štatistických zisťovaniach, ktoré sa majú vykonávať ohľadne produkcie ošípaných







RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva a predovšetkým na článok 43 tejto zmluvy, so zreteľom na návrh Komisie ( 1 ), so zreteľom na názor Európskeho parlamentu ( 2 ), keďže smernica Rady 76/630/EHS zo dňa 20. júla 1976, týkajúca sa zisťovaní produkcie ošípaných uskutočňovaných členskými štátmi ( 3 ), bola niekoľkokrát zmenená a doplnená; a keďže sú potrebné ďalšie zmeny a doplnenia, mali by byť ustanovenia tejto smernice z dôvodu väčšej prehľadnosti vydané v úplnom znení; keďže by mali byť prijaté ustanovenia pre tie členské štáty, ktorých stavy ošípaných tvoria len malé percento z celkových stavov ošípaných spoločenstva, aby sa zredukoval počet ročných zisťovaní tam, kde je to vhodné; keďže na to, aby sa zabezpečilo vhodné riadenie Spoločnej poľnohospodárskej politiky, predovšetkým pokiaľ ide o trh s bravčovým mäsom, Komisia potrebuje pravidelné údaje o vývoji stavov zvierat a produkcie bravčového mäsa; keďže zber a spracovanie údajov, ako aj organizovanie zisťovania na národnej úrovni by aj naďalej malo zostať v kompetencii štatistických služieb členských štátov a Komisia by mala byť zodpovedná za koordináciu a harmonizáciu štatistických informácií na európskej úrovni a mala by pripraviť harmonizované metodológie potrebné na zavedenie politiky spoločenstva; keďže na to, aby sa uľahčilo zavedenie tejto smernice, je potrebná úzka spolupráca medzi členskými štátmi a Komisiou, čo by sa malo uskutočňovať predovšetkým prostredníctvom Stáleho výboru pre poľnohospodársku štatistiku založeného rozhodnutím 72/279/EHS ( 4 ), PRIJALA TÚTO SMERNICU:







Oddiel I

Zisťovanie stavov







A.

Na národnej úrovni







Frekvencia – oblasť zisťovania

Článok 1

1. Členské štáty budú vykonávať štatistické zisťovania stavov ošípaných na svojom území každý rok, a to k jednému z prvých dní apríla, augusta a decembra.

2. Členským štátom môže byť na základe ich žiadosti povolené, aby vykonávali aprílové a augustové zisťovania vo vybraných regiónoch za predpokladu, že tieto zisťovania pokrývajú najmenej 70 % stavov ošípaných.

▼M1

Tým členským štátom, ktorých stavy ošípaných sú menšie ako 3 milióny kusov, môže byť povolené, aby vykonávali zisťovania raz ročne v apríli, máji/júni, auguste alebo novembri/decembri. Ak sa rozhodnú vykonávať zisťovania v apríli, máji/júni alebo auguste, postúpia Komisii odhad stavov ošípaných k jednému z prvých dní decembra príslušného roku.

▼B

Členským štátom môže byť na základe ich žiadosti povolené, aby namiesto štatistických zisťovaní podľa odseku 1 použili administratívne zdroje.

3. Pri posudzovaní žiadostí uvedených v odseku 2 Komisia rozhodne v súlade s postupom ustanoveným v článku 17.

▼M1

4. Komisia môže povoliť členským štátom na základe ich žiadosti vykonávať len dve zisťovania ročne v šesťmesačných intervaloch v mesiacoch máj/jún a november/december. Toto povolenie môže byť udelené len pod podmienkou, že členské štáty budú aplikovať vhodné metódy, ktoré zaručia kvalitu prognóz upravených v článku 12. Členské štáty musia predložiť vhodnú metodologickú dokumentáciu pri predložení takejto žiadosti.

5. Tým členským štátom, ktoré vykonávajú viac ako tri zisťovania ročne, bude povolená odchýlka až tri dni ohľadne dvoch z dátumov zisťovaní podľa odseku 4, ktoré si určia.

▼B

Článok 2

1. Na účely tejto smernice výraz „ošípaná“ označuje domáce zvieratá patriace k druhu Sus.

2. Zisťovania uvedené v článku 1 budú zahŕňať všetky ošípané chované na poľnohospodárskych farmách tak, ako sú vymedzené v súlade s postupom stanoveným v článku 17. Zisťovania budú pokrývať dostatočný počet fariem tak, aby zahŕňali najmenej 95 % stavov ošípaných, ako bolo udané posledným zisťovaním štruktúry poľnohospodárskych fariem.

3. Nakoľko to len bude možné, budú členské štáty dopĺňať výsledky zisťovaní stanovených v odseku 2 odhadom stavov ošípaných, ktoré neboli pokryté uvedenými zisťovaniami.







Členenie podľa kategórií

Článok 3

1. Zisťovania stanovené v článku 1 budú vykonávané takým spôsobom, aby sa zabezpečilo členenie stavov ošípaných prinajmenšom do nasledovných kategórií:

A. odstavčatá so živou váhou menej ako 20 kg;

B. ošípané so živou váhou 20 kg a viac avšak menej ako 50 kg;

C. ošípané vo výkrme, vrátane vyradených kancov a prasníc so živou váhou: a) 50 kg a viac avšak menej ako 80 kg; b) 80 kg a viac avšak menej ako 110 kg; c) 110 kg a viac;

D. chovné ošípané so živou váhou 50 kg a viac; a) kance; b) pripustené prasnice, a z toho: (b1) prasnice, ktoré boli pripustené prvý raz; c) ostatné prasnice, a z toho: (c1) prasničky, ktoré ešte neboli pripustené.

2. Kategórie uvedené v odseku 1 môžu byť modifikované v súlade s postupom stanoveným v článku 17.

3. Kategórie budú definované v súlade s postupom stanoveným v článku 17.







Presnosť

Článok 4

1. Zisťovania uvedené v článku 1 budú vykonávané vyčerpávajúcimi zisťovaniami alebo reprezentatívnymi výberovými zisťovaniami.

2. Pre každý z členských štátov nebudú výberové chyby výsledkov zisťovaní stanovených v článku 2 (2) presahovať 2 % (interval spoľahlivosti 68 %) z celkového počtu ošípaných.

3. K opore výberu a doplňujúcim odhadom podľa článku 2 (3) môžu členské štáty prijať akékoľvek opatrenia, ktoré považujú za vhodné pre dosiahnutie kvality výsledkov zisťovania.







Konečný termín

Článok 5

1. Členské štáty oznámia Komisii predbežné výsledky zisťovaní a doplňujúce odhady do:

— 15. júna toho istého roku, pokiaľ ide o aprílové zisťovanie,

— 15. októbra toho istého roku, pokiaľ ide o augustové zisťovanie,

— 15. februára nasledujúceho roku, pokiaľ ide o decembrové zisťovanie.

2. Členské štáty oznámia Komisii výsledky zisťovaní a doplňujúce odhady tak, ako sú definované v článku 4 (2) do:

— 1. augusta toho istého roku, pokiaľ ide o aprílové zisťovanie,

— 1. decembra toho istého roku, pokiaľ ide o augustové zisťovanie,

— 1. apríla nasledujúceho roku, pokiaľ ide o decembrové zisťovanie.

▼M1

3. Členské štáty, ktorým bolo povolené vykonávať len dve zisťovania ročne, oznámia Komisii predbežné výsledky zisťovaní vrátane doplňujúcich odhadov do:

— 15. augusta toho istého roku, pokiaľ ide o májové/júnové zisťovanie,

— 15. februára nasledujúceho roku, pokiaľ ide o novembrové/decembrové zisťovanie.

Tie členské štáty, ktorých stavy ošípaných sú menšie ako 3 milióny kusov, a ktorým bolo povolené, aby vykonávali len jedno zisťovanie ročne, a ktoré nevykonávajú toto zisťovanie v novembri/decembri, oznámia Komisii odhad za december do 15. februára nasledujúceho roku.

4. Tie členské štáty, ktorým bolo povolené, aby vykonávali len dve zisťovania ročne, oznámia Komisii výsledky zisťovaní vrátane doplňujúcich odhadov tak, ako sú definované v článku 4 (2), do.

— 15. septembra toho istého roku, pokiaľ ide o májové/júnové zisťovanie,

— 1. apríla nasledujúceho roku, pokiaľ ide o novembrové/decembrové zisťovanie.

▼B







B.

Na regionálnej úrovni







Územné podoblasti

Článok 6

1. Definitívne výsledky ►M1 december alebo november/december ◄ zisťovania budú zhrnuté za každú územnú podoblasť tak, ako je určené v súlade s postupom ustanoveným v článku 17.

2. Komisia môže v súlade s postupom stanoveným v článku 17 schváliť žiadosť členského štátu o použitie regionálneho členenia podľa odseku 1 pre definitívne výsledky ►M1 apríl alebo máj/jún ◄ alebo augustového zisťovania.

3. Územné podoblasti uvedené v odseku 1 môžu byť zmenené a doplnené Komisiou v súlade s postupom stanoveným v článku 17.







Konečný termín

Článok 7

Členské štáty oznámia Komisii údaje uvedené v článku 6 do 15. mája roku nasledujúceho po príslušnom mesiaci.







C.

Členenie podľa veľkosti stád







Veľkostné triedy

Článok 8

1. V nepárnych rokoch budú členské štáty na národnej úrovni vykonávať členenie definitívnych výsledkov ►M1 november/december ◄ zisťovaní podľa veľkostných tried tak, ako je určené v súlade s postupom ustanoveným v článku 17.

2. Komisia môže v súlade s postupom ustanoveným v článku 17 schváliť žiadosť členského štátu o použitie členenia podľa veľkostných tried podľa odseku 1 pre definitívne výsledky v párnych rokoch a/alebo pre definitívne výsledky daného mesiaca v roku.

3. Veľkostné triedy podľa odseku 1 môžu byť zmenené a doplnené v súlade s postupom ustanoveným v článku 17.







Konečný termín

Článok 9

Členské štáty postúpia Komisii údaje uvedené v článku 8 do 15. mája nasledujúceho roku po príslušnom mesiaci.







Oddiel II

Štatistika porážok

Článok 10

1. Členské štáty zostavia mesačné štatistiky, týkajúce sa počtu a mŕtvej váhy ošípaných, ktoré boli zabité na bitúnkoch na ich území, a ktorých mäso je považované za vhodné na konzumáciu pre ľudí.

Ak to bude potrebné, členské štáty tiež poskytnú odhady zabitých zvierat, ktoré nie sú zahrnuté vo výsledkoch tak, aby štatistiky zahŕňali všetky ošípané, ktoré boli zabité na bitúnkoch na ich území.

2. Štatistiky uvedené v odseku 1 budú zostavené pre nasledujúcu kategóriu:

A. ošípané, spolu.

3. Mŕtva váha uvádzaná v odseku 1 a kategória v odseku 2 budú definované v súlade s postupom stanoveným v článku 17.







Konečný termín

Článok 11

Členské štáty budú informovať Komisiu o výsledkoch štatistík uvedených v článku 10 (1) do dvoch mesiacov nasledujúcich po príslušnom mesiaci.







Oddiel III

Prognózy produkcie

Článok 12

1. Členské štáty použijú výsledky zisťovania a ostatné dostupné informácie na vypracovanie prognóz ich ponuky ošípaných za každý kalendárny štvrťrok.

Táto ponuka bude vyjadrená ako hrubá domáca produkcia, ktorá bude zahŕňať všetky ošípané zabité na bitúnkoch plus saldo obchodu so živými ošípanými v rámci spoločenstva a mimo neho.

2. Prognózy uvedené v odseku 1 budú zostavené pre nasledujúcu kategóriu:

A. ošípané, spolu.

3. Definícia „ponuky“ podľa odseku 1 môže byť zmenená a doplnená v súlade s postupom ustanoveným v článku 17.







Konečný termín

Článok 13

Členské štáty postúpia prognózy uvedené v článku 12 (1) Komisii v nasledovných termínoch a za nasledovné trojmesačné obdobia:

a) do 15. februára, pokiaľ ide o prognózy do tretieho štvrťroka daného roku (vrátane);

b) do 15. júna, pokiaľ ide o prognózy do prvého štvrťroka nasledujúceho roku (vrátane);

c) do 15. októbra, pokiaľ ide o prognózy do druhého štvrťroka nasledujúceho roku (vrátane).







Oddiel IV

Všeobecné ustanovenia

Článok 14

Členské štáty postúpia Komisii údaje uvedené v článkoch 5,7,9,11 a 13 v súlade s nariadením Rady (Euratom, EHS) č. 1588/90 zo dňa 11. júna 1990 o odovzdávaní údajov podliehajúcich štatistickému utajeniu Štatistického úradu Európskych spoločenstiev ( 5 ).

Článok 15

Komisia preskúma po porade s členskými štátmi:

a) poskytnuté výsledky;

b) technické problémy, ktoré vzniknú predovšetkým pri príprave a vykonávaní zisťovaní a prognóz;

c) spoľahlivosť výsledkov zisťovaní a odhadov.

Článok 16

Členské štáty budú informovať Komisiu o akejkoľvek metodologickej alebo inej zmene, ktorá by mohla značne ovplyvniť štatistiky, najneskôr do troch mesiacov po tom, čo daná zmena vstúpi do platnosti. Komisia upovedomí ostatné členské štáty o akomkoľvek takomto oznámení na vhodných pracovných stretnutiach.

▼M2

Článok 17

1. Komisii pomáha Stály výbor pre poľnohospodársku štatistiku (ďalej len „výbor“).

2. V prípade odkazu na tento článok sa uplatňujú články 5 a 7 rozhodnutia 1999/468/ES ( 6 ) so zreteľom na ustanovenia jeho článku 8.

Obdobie ustanovené v článku 5 ods. 6 rozhodnutia 1999/468/ES je tri mesiace.

3. Výbor schvaľuje svoj rokovací poriadok.

▼B

Článok 18

1. Smernica 76/630/EHS sa ruší s účinnosťou od 1. januára 1994.

2. Akýkoľvek odkaz na zrušenú smernicu sa bude vykladať ako odkaz na túto smernicu.

Článok 19

Členské štáty uvedú do platnosti zákony, iné právne predpisy a administratívne opatrenia potrebné na dosiahnutie súladu s touto smernicou do 1. januára 1994.

Keď členské štáty prijmú tieto opatrenia, tieto budú obsahovať odkaz na túto smernicu, alebo budú spojené s takýmto odkazom ich oficiálnom uverejnení. Metódy vypracovania takéhoto odkazu budú stanovené členskými štátmi.

Článok 20

Táto smernica je určená členským štátom.